Kim Edberg Andersen (NB), 2023-12-05:
Tak for det, formand.
Skal vi ikke bare lynhurtigt konstatere, at der aldrig nogen sinde kommer til at være en folkeskole, der ville kunne få Kim Edberg Andersen til at synes, at tysk var fedt?
Virkeligheden er jo nok også, at vi skal lade være med at overtænke det herinde på den her måde og bare skal komme til den konklusion, at drenge og piger aldrig kommer til at have det samme gennemsnit, når de er færdige med folkeskolen.
Hvorfor ikke det?
Jamen det har noget med drengenes biologi at gøre.
Jeg fik mit første blå øje i 2. klasse, da jeg forsøgte at kysse Camilla, og det ville hun ikke.
Jeg kom på kontoret første gang i 6. klasse, da jeg syntes, at lighteren skulle holdes oppe under et håndtag, og det syntes læreren ikke var fedt.
Jeg fik ikke lov til at gå på gymnasiet efter 9. klasse, for det syntes min klasselærer ikke jeg var ved at være klar til.
Faktisk anbefalede hun mig efter 10. klasse, at jeg også lige tog et år i USA bare lige for at få de sidste hormoner ud af kroppen, sådan at jeg kunne koncentrere mig i skolen.
Så haltede jeg igennem en HH, og lige pludselig blev jeg alligevel elitestuderende på kandidatuddannelsen på Aalborg Universitet, for bum, lige pludselig var hjernen der.
Det gik jo.
Jeg tror ikke, jeg sådan er meget atypisk – bortset fra alle de der grimme ting, jeg har lavet – i forhold til andre drenge.
Og jeg har to lillesøstre.
De var rigtig gode i skolen.
De læste deres bøger.
De var de mest kedelige mennesker nogen sinde.
Det gik godt.
De gik direkte videre og læste.
De var klar, og de syntes, det var fantastisk.
Jeg har faktisk også en lille søster, der syntes, at tysk var fedt – gud forbyde det, men det syntes hun – og hun bruger det i sin hverdag i dag.
Hvad er det, jeg vil forsøge at sige?
Kønnene er forskellige.
Vi er forskellige.
Så måske er løsningen, at vi holder op med at lave et helt system derefter for resten af livet, der så gør, at vi bliver målt lige.
Drenges hjerner er ikke engang tæt på at være færdigudviklet, når de er færdige med folkeskolen, så hvordan kan I forvente, at de allerede der har truffet langsigtede valg?
SF's ordfører sagde til mig, at i gamle dage i den sorte skole kunne drenge godt levere.
Ja, men jeg ved da ikke, hvor mange af partierne der er villige til at indføre spanskrøret igen.
Måske er det systemet, vi har lavet forkert, for måske er det bare, fordi drenge ikke er klar til at have frihed til selv at skulle sætte sig ned og være stille og studere.
Måske skal Kim have en, der siger: Nu sætter du dig ned, ellers kyler jeg kridtet efter dig.
Men det skal Karen måske ikke.
Hvis vi så samtidig laver et system, hvor Aula er opfundet, og hvor alle er prinser og prinsesser og man, gud forbyde det, kommer til at sige til Peter, at han skal sætte sig ned og læse i sin bog, så har vi timelange diskussioner om, hvor synd det er for lige nøjagtig Peter – det synes Peters mor især.
Måske skal vi bare sige, at det system, vi har sat sammen, skal være sådan, at folkeskolen skal lave almen dannelse; den skal give noget grundlærdom til vores børn; og vi skal gøre det noget bedre, end PISA-undersøgelserne viser nu.
Vi skal både kunne læse og skrive, når vi kommer ud.
Og så skal vi lave et system, som måske måler anderledes.
Måske skal man måles anderledes for at kunne komme på gymnasiet, måske skal man måles anderledes for at komme videre.
Én ting er helt sikker: Det er et kæmpemæssigt ligestillingsproblem, vi aldrig nogen sinde ville have accepteret, hvis det havde været kvinder, der ikke var i stand til efter en folkeskoleuddannelse eller gymnasieuddannelse at komme ind på 65 videregående uddannelser.
Det vil være en forskelsbehandling, vi i hvert fald i 20 år aldrig ville have accepteret, men vi accepterer den stiltiende for mænd.
Så det, jeg beder ordførerne om herinde, er egentlig bare at ryste posen.
Jeg synes faktisk, det er et rigtig godt forslag fra Dansk Folkeparti, for det sætter fingeren lige der, hvor vi alle sammen har vidst det har været i årtier: Drenge sakker bagud i skolen.
Heldigvis viser det sig også – og det er jo i alle de andre debatter, vi har herinde, om, at drengene så på et tidspunkt sidder i bestyrelseslokalerne – at på et eller andet tidspunkt i løbet af livet fanger de det, de vågner op, hjernen går i klik, og de viser, at de faktisk godt kan håndtere at være voksne mennesker, der både får uddannelse og karriere alligevel.
Men vi skal ikke tabe dem i folkeskolen, og vi taber dem i folkeskolen lige nu.
Det gør vi efter min mening og efter Nye Borgerliges mening, fordi vi har sat et system sammen, der primært er sat sådan sammen, at det cater til alle de feminine værdier – altså, det er en fordel at kunne sidde stille, repetere osv. osv. – og det er drenge bare ikke gode til.
Som jeg sagde tidligere i et spørgsmål: I begyndelsen har vi for meget krudt i måsen, og i slutningen, ja, der bliver pigerne jo også interessante.
Og måske er det er det, vi så bare skal acceptere, og så sørge for, at de har lige muligheder efterfølgende.
Tak for ordet.